Torsdag den 30. november mellem kl. 17.30 og 17.50 var der butikstyveri i Spar på Iversensvej i Thisted. Nu efterlyser Midt- og Vestjyllands Politi en yngre mand, der er mistænkt for tyveriet. - Vi vil gerne tale med ham, for vi mistænker ham for at have været en del af tyveriet den 30. november, siger Bjørn Bo Nørgaard, der er politikommissær hos Midt- og Vestjyllands Politi. Den mistænkte beskrives som 25-35 år. Han er 180 cm høj og har et østeuropæisk udseende. Manden er almindelig af bygning og velsoigneret. Han var torsdag iført cowboybukser, en mørk jakke med hætte og hvidt foer. Han bar mørke sko med hvide såler og en sort skuldertaske. Kan du genkende manden eller har oplysninger i sagen, kan politiet kontaktes på 114.

Referat:
Midt- og Vestjyllands Politi efterlyser en mand mistænkt for butikstyveri i Spar i Thisted.